
Controlling a gyakorlatban. A controlling működésének és a controller személyiségének vizsgálata a hazai gyakorlatban.

A mai hirtelen változó és emiatt kiszámíthatatlan gazdasági környezetben, válságos időkben elengedhetetlen, hogy a vállalatirányítás számára rendelkezésre álljon egy olyan információs rendszer, amely a vállalatot a gazdasági siker felé vezeti. A vállalat sikeressége nagymértékben függ attól, hogy ki és milyen információkat szolgáltat a vezetés számára a döntéshozatalhoz, valamint ezeket az információkat milyen eszközökkel állítják elő. Dolgozatom témájának ezért a controlling rendszerének és a controller személyének a gyakorlati aspektusait választottam.
A kutatásom célja a controlling-rendszer elméleti vizsgálata, valamint képet kapni mindezek gyakorlati alkalmazásáról, a controllerek személyiségéről.
A vizsgálataimhoz használt minta alapját a 2010-ben B&P Braun & Partners által elkészített Reputation Rating kutatás képezi, melyben 40 vállalat vett részt. A dolgozatban a controlling, mint funkció fontosságát, szervezeti helyét mutatom be ezeknél a vállalatoknál, melyhez a szükséges adatokat, információkat egy kérdőív segítségével szereztem. Kiemelten vizsgálom a controlling által szolgáltatott információk típusát, az alkalmazott controllingeszközöket, valamint a controllerrel szemben támasztott követelményeket.



